钦定古今图书集成/明伦汇编/氏族典/第121卷 > 陈若拙
## 钦定古今图书集成/明伦汇编/氏族典/第121卷 > 陈若拙

按《宋史陈思让传》：“思让子钦祚，钦祚子若拙，字敏之，
幼嗜学。思让尝令持书诣晋邸，太宗嘉其应对详雅，
将縻以军职，若拙恳辞。太平兴国五年进士甲科，解
褐将作监丞，通判鄂州，改太子右赞善大夫，知单州，
以能政称，改太常丞，迁监察御史，充盐铁判官，迁殿
中侍御史，通判益州。淳化三年，就命为西川转运副使，未几，改正使。召归，改度支员外郎、通判西京留司。
久之，柴禹锡镇泾州，复奏为通判。迁司封员外郎，入
为盐铁判官，转工部郎中，改主判开拆司。车驾北巡，
命李沆留守东京，以若拙为判官。寻命权京东转运
使，真授转运使。召还，拜刑部郎中、知潭州。请对，言“父
母年老，不愿远适。”上怒，黜知处州，徙“温州。代还，复授
刑部郎中，再为盐铁判官，改兵部郎中、河东转运使。
擢拜右谏议大夫，徙知永兴军府，又移知凤翔府，入
拜给事中、知澶州。”天禧二年卒，年六十四。